Á ḿbú bɛ̄ɛ̄ yā édzóē Yoas, mɔ́n Yoakhaz, ǹkúkúmá yǎ Ísraɛ̂l, Amasias, mɔ́n Yoas, ǹkúkúmá yā Yúda, a ngátə́bə ǹkúkúmá. 2A ngábə́ ókalǎ bisəb məwóm mə́bɛ̄ éyɔŋ a ngánɔŋ edzóe, a ngádzóē á táŋ mim̀bú mə̄wóm mə́bɛ̄ ai ebǔl á Yērúzalɛm, nyiá á ngábə̌ dzwé nâ: Yehoadîn; a ngábə́ tɔá á Yērúzalɛm. 3A ngábɔ é dzam á nə́ sósōó á mís mə́ Ńtondôbə, hədá təge kwí anə́ ésīá wōē Dávid; a ngábɔ mam mə́sə anə́ ḿból ésīá wōē Yoas ǎ bɔ̄ɔ̄g. 4Hədá balatâr yā bīkónóŋ bá ndzí kig man; bod bə́ kələ ai m̀və́án mə́túnuŋa ai ǹdígán ótú hə ósú á bīkónóŋ á yób. 5Ǹnyie fɔ́ɔ́ anə́ édzóē ńkúkúmá é ngáman nyé tóán wōn á mɔ́, ńdɔ Amasias ngáman wé bə́bɔ bísíé yā bə́ ngáwé ńkúkúmá, ésīá wōē. 6Hədá a ndzí kig wé bɔ́n bə́wé bə́ bod bə́tē; anə́ ḿból á ngábə́ ǹtilán á kálada mvéndé Mósɛs, é vóm Ńtondôbə a ngábéndē nâ: “Běsīá bâyəǎn kig wêban ású bɔ́n bábán, ngə́ bɔ́n á wêban ású běsīá, mod ósə a yəan wêban ású ǹsə́m wóé nyémēn.” 7A ngáwé Edomít bakúda awômo á ḿbīgīlí Ńkǔ, a ngánɔŋ Sɛla á bītá á yób, ńdɔ a ngáyole nyé dzwé nâ Yoktêl, dzwé tē á ngə́lə a zaa kwí ámǒs yə aná. 8Ńdɔ Amasias a ngálóm bəlóman ábə Yoas, mɔ́n Yoakhaz, mɔ́n Yéhu, ǹkúkúmā yā Ísraɛ̂l, nə́ bə́ kə̄ nyé kǎd naa: “Zǎg, bī tam lúman[1].” 9Ńdɔ Yoas, ǹkúkúmá yǎ Ísraɛ̂l, a ngálóm Amasias, ǹkúkúmá yā Yúda, m̀bándá naa: “Ndoe yǎ Libáŋ é ngālóm élé kɛ́dar yǎ Libáŋ ḿbāndá nâ: “Váá ma ngɔn dzoe é bɔ ǹgál wama, ńdɔ tsíd ziŋ yǎ Libáŋ é ngālod válā e mǎn kɔɔdɔ̌ ndoe. 10Ḿból o man yǎ yíd Edom, ńdɔ dzǎm tē lábɛ́d wa á ńlō. Bɔ̌ ńgūngúán, ó tɔ̄bɔ̄ á dzāl dóe; m̀fí dzé wākə sɔŋ ámalá naa ó ku á sí ai Yúda fǔfulu ?” 11Hədá Amasias a ndzí kig nyé vógolo. Ńdɔ Yoas, ǹkúkúmá yā Ísraɛ̂l, a ngábɛ́d, a tsǎg bītá ai Amasias, ǹkúkúmá yā Yúda, bə́ ngalúman á Beth Shɛmesh, yǎ ā wóege ai Yúda. 12Ńdɔ̄ Ísraɛ̂l a ngábwé Yúda, mod ósə ǎ ngatúb êbə̌m dzíé.